Counter-Strike: Source

Counter-Strike: Source – pirmojo asmens šaudyklė, kurią sukūrė „Valve“ ir „Turtle Rock Studios“. Žaidimas išleistas 2004 m. lapkričio 1 d. platformai Windows. Tai yra „Counter-Strike“ (2000) perdirbinys, sukurtas naudojant žaidimo variklį Source. Kaip ir jo pirmtake, „Counter-Strike: Source“ žaidime kelių raundų serijoje varžosi teroristų ir policijos specialiųjų pajėgų komandos. Kiekvienas raundas laimimas pasiekus tam tikrą tikslą (pvz., susprogdinus bombą arba išgelbėjus įkaitus) arba pašalinus visus priešo komandos narius. Iš pradžių žaidimu prekiauta kartu su „Half-Life 2“ kopijomis.Thorsen, Tor. "Valve readying Half-Life 2 bundles; Counter-Strike: Source available next week. " Gamespot. 2004-09-29. Po to žaidimas platintas atskirai.

 Apžvalga 
„Counter-Strike: Source“ pasižymi komandiniu, į tikslą orientuotu, pirmojo asmens šaudyklės stiliaus žaidimu. Žaidžiant siekiama įgyvendinti konkretaus žaidimo žemėlapio tikslą: nukenksminti bombą, išgelbėti visus įkaitus arba nužudyti visą priešininkų komandą. Galutinis žaidimo tikslas yra laimėti daugiau raundų nei priešininkų komanda. Žaidėjui mirus, jis neprisikelia, kol neprasideda kitas raundas, nors tai priklauso nuo žaidžiamo serverio pobūdžio. Ši žaidimo funkcija išskiria „Counter-Strike“ nuo kitų pirmojo asmens šaudyklių žaidimų, kuriuose žaidėjai prisikelia iškart arba po trumpo laiko tarpo.

Lyginant su pirmtaku, žaidimas yra kiek realistiškesnis. Šaudant bėgant bei šaudant nuspaudus gaiduką drastiškai sumažėja pataikymo tikslumas. Ginklų padarytos žalos stiprumas priklauso nuo to, į kurias konkrečias žaidėjo veikėjo kūno vietas buvo pataikyta. Šūviai į galvą yra mirtiniausi, į kitas kūno vietas – mažiau pavojingi. Žalai įtakos taip pat turi šaudymo atstumas ir priešo dėvimi šarvai.

 Plėtojimas 
„Counter-Strike: Source“ iš pradžių, 2004 m. rugpjūčio 11 d., buvo išleistas beta versijoje „Valve Cyber Café“ programos nariams. 2004 m. rugpjūčio 18 d. beta versija buvo išleista „Counter-Strike: Condition Zero“ žaidimo turėtojams, taip pat tiems, kurie buvo gavę „Half-Life 2“ kuponą kartu su kai kuriomis „ATI Radeon“ vaizdo plokštėmis. Žaidimas buvo įtrauktas į „Half-Life 2“ rinkinius, kurie buvo išleisti 2004 m. lapkričio 16 d.

2006 m. spalio 11 d. „Valve“ išleido eksperimentinį atnaujinimą „Dynamic Weapons Pricing“. Pagal šią sistemą daiktų kainos žaidime buvo nustatomos atsižvelgiant į jų paklausą praėjusią savaitę.

2010 m. kovo 5 d. „Valve“ paskelbė išleisianti savo pagrindinius žaidimus, įskaitant „Counter-Strike“ serijos žaidimus, operacinei sistemai Mac OS X. Žaidimus buvo numatyta išleisti 2010 m. balandžio mėn. Bendradarbiaudama su „Hidden Path Entertainment“, 2010 m. gegužės 7 d. „Valve“ išleido atnaujinimą su naujomis ypatybėmis ir funkcionalumais. Į atnaujinimą buvo įtraukti 144 (dabar 146) nauji pasiekimai žaidėjams (achievements), domination and revenge sistema, panaši į „Team Fortress 2“ žaidime naudojamą žaidėjų statistiką, Source variklio atnaujinimas ir kt. 2010 m. birželio 23 d. „Valve“ publikai pristatė Mac OS X sistemai skirto žaidimo beta versiją. 2013 m. vasario 5 d. „Valve“ išleido versiją Linux operacinei sistemai.

 Modifikacijos 

 Counter-Strike: Malvinas 
„Counter-Strike: Malvinas“ yra „Counter-Strike: Source“ modifikacija, kurią Source žaidimo variklio pagrindu sukūrė ir platino Argentinos interneto hostingo įmonė „Dattatec“. Modifikacija visame pasaulyje išleista 2013 m. kovo 4 d. Žaidime žaidimas vyksta Stenlyje, Folklando salų sostinėje, kurioje Argentinos specialiosios pajėgos kovoja prieš britų „teroristus“. Žaidimas savo tikslu yra panašus į kitus serijos žaidimus; kiekvienas raundas laimimas susprogdinus bombą arba pašalinus visus priešo komandos narius. Šiuo žaidimu įmonė pagerbė 1982 m. Folklandų karo metu žuvusius 650 Argentinos ir 255 Jungtinės Karalystės karius. Jungtinės Karalystės žaidimo bendruomenėje ši modifikacija sukėlė aršias diskusijas, hakeriai 2013 m. kovo 27 d. pasikėsino į „Dattatec“ svetainę.

 Įvertinimas 
„Counter-Strike: Source“ sulaukė teigiamų kritikų atsiliepimų. Remiantis devyniomis žaidimų apžvalgų svetainės „Metacritic“ kritikų apžvalgomis, žaidimui skirti 88 balai iš 100.

 Išnašos 

Kategorija:2004 kompiuteriniai žaidimai
Kategorija:Pirmojo asmens šaudyklės